b'\n_START_ARTICLE_\nSuomen Liikemiesten Kauppaopisto\n_START_SECTION_\nPerustaminen\n_START_PARAGRAPH_\nSuomen Liikemiesten Kauppaopiston edelt\xc3\xa4jist\xc3\xa4 Suomen Liikemiesten Kauppaopisto perustettiin vuonna_NEWLINE_1898 ja Helsingin kauppaoppilaitos perustettiin vuonna 1881. Molempien kantaoppilaitosten perustajissa on ollut aikansa vaikuttavia liikemiemiehi\xc3\xa4 ja poliitikkoja, jotka ovat halunneet nostaa kauppaopetuksen tasoa Suomessa._NEWLINE_Suomen Liikemiesten Kauppaopisto perustettiin 1898 antamaan korkeampaa, kolmevuotista liikesivistyst\xc3\xa4 suomen kielell\xc3\xa4. Yll\xc3\xa4pitomuodoksi valittiin osakeyhti\xc3\xb6. Varsinainen perustava yhti\xc3\xb6kokous kutsuttiin koolle 16.4.1898. Osakeyhti\xc3\xb6n perustivat 18 huomattavaa suomenmielist\xc3\xa4 liikemiest\xc3\xa4 ja kulttuurivaikuttajaa, mm. Valter Ahlstr\xc3\xb6m, Karl Alfred Brander (my\xc3\xb6h. Paloheimo), Otto Donner, Karl Gustaf G\xc3\xb6\xc3\xb6s ja Herman Saastamoinen. Suomen Liikemiesten Kauppaopiston ensimm\xc3\xa4inen lukukausi alkoi 5.8.1898, oppilasm\xc3\xa4\xc3\xa4r\xc3\xa4 oli 18. Ensimm\xc3\xa4iset opiskelijat saivat p\xc3\xa4\xc3\xa4tt\xc3\xb6todistuksensa kev\xc3\xa4\xc3\xa4ll\xc3\xa4 1901. T\xc3\xa4h\xc3\xa4n joukkoon kuului muun muassa my\xc3\xb6hempi ministeri V\xc3\xa4in\xc3\xb6 Tanner, joka kohosi luokan priimukseksi. Oppilaitos sai aluksi vaatimattomat tilat Aleksanterinkadun ja Mikonkadun kulmassa sijainneesta puutalosta, mutta jo ennen kolmannen lukuvuoden alkua vuonna 1900 p\xc3\xa4\xc3\xa4stiin siirtym\xc3\xa4\xc3\xa4n tilavampaan huoneistoon Korkeavuorenkadulle.\n_START_SECTION_\nMuutto Fabianinkadulle\n_START_PARAGRAPH_\nVuonna 1905 ostettiin tontti Fabianinkadulta ja sille rakennettiin jugend-tyylinen koulutalo, joka vihittiin 1907 opiston k\xc3\xa4ytt\xc3\xb6\xc3\xb6n. Suomen Liikemiesten Kauppaopiston ylioppilasluokista muodostettiin vuonna 1911 kauppakorkeakouluosasto, joka oli Suomen ensimm\xc3\xa4inen kauppakorkeakoulu. Kauppatieteiden kandidaatin tutkinto perustettiin vuonna 1920. Oppilaat perustivat yhdistyksen jo toisen lukuvuoden alkupuolella 28.10.1899, jonka nimi vakiintui 1913 Suomen Liikemiesten Kauppaopiston Oppilasyhdistykseksi. _NEWLINE_Suomen Liikemiesten Kauppaopisto p\xc3\xa4\xc3\xa4si muuttamaan 1927 valmistuneisiin uusiin tiloihin Vuorikatu 5:n pihasiipeen. Suomen Liikemiesten Kauppaopistoa ja Kauppakorkeakoulua yll\xc3\xa4pit\xc3\xa4v\xc3\xa4 Korkeamman Kauppaopetuksen Kannatusosakeyhti\xc3\xb6 p\xc3\xa4\xc3\xa4tti 1948 myyd\xc3\xa4 koko omaisuutensa, my\xc3\xb6s koulutalot Fabianinkadulla ja Vuorikadulla, valtiolle rahoittaakseen uuden Kauppakorkeakoulun rakentamisen Runeberginkadulle. Kauppaopiston yll\xc3\xa4pit\xc3\xa4j\xc3\xa4ksi perustettiin 1949 Suomen Liikemiesten Kauppaopiston S\xc3\xa4\xc3\xa4ti\xc3\xb6, joka vuokrasi opistolle valtiolta sen entisen koulutalon Fabianinkadulla._NEWLINE_Kauppa- ja teollisuusministeri\xc3\xb6 p\xc3\xa4\xc3\xa4tti vuonna 1950 antaa Suomen Liikemiesten Kauppaopistolle normaalikauppaoppilaitoksen aseman. Samana vuonna oppilaitokseen perustettiin ty\xc3\xb6ss\xc3\xa4 k\xc3\xa4yville opiskelijoille maan ensimm\xc3\xa4inen kauppaopiston iltaosasto.\n_START_SECTION_\nUudet yhteiset tilat ATK-instituutin kanssa Pasilassa\n_START_PARAGRAPH_\nTilat Fabianinkadulla alkoivat k\xc3\xa4yd\xc3\xa4 1960-luvulla ahtaaksi ja koulun johtokunta p\xc3\xa4\xc3\xa4tyi yhdess\xc3\xa4 1972 perustetun ATK-instituutin kanssa rakennuttamaan yhteisen koulutalon Pasilaan Helsingin Kaupungilta vuokratulle tontille. N\xc3\xa4in perustettiin Kiinteist\xc3\xb6 Oy Opetustalo ja rakennettiin 15 300 kerrosneli\xc3\xb6metrin ja 30 miljoonan markan uudisrakennus. Uusiin tiloihin p\xc3\xa4\xc3\xa4stiin muuttamaan 1978 ja ne ovat Suomen Liikemiesten Kauppaopiston k\xc3\xa4yt\xc3\xb6ss\xc3\xa4 yh\xc3\xa4. _NEWLINE_Ammatillisen koulutuksen rakenteita haluttiin uudistaa 1990-luvun alussa ja my\xc3\xb6s Helsingiss\xc3\xa4 sijaitsevat kauppaoppilaitokset olivat hakemassa ammattikorkeakoulujen kokeilulupia. T\xc3\xa4rke\xc3\xa4n\xc3\xa4 syyn\xc3\xa4 oli, ett\xc3\xa4 opistoasteisen koulutuksen tuottamaa osaamista ja reagointikyky\xc3\xa4 ty\xc3\xb6el\xc3\xa4m\xc3\xa4n muuttuviin vaatimuksiin haluttiin parantaa. Yhdeks\xc3\xa4nkymment\xc3\xa4luvun taitteessa Suomen Liikemiesten Kauppaopistossa p\xc3\xa4\xc3\xa4tettiin my\xc3\xb6s, ett\xc3\xa4 kansainv\xc3\xa4listyminen nostetaan oppilaitoksen keskeiseksi toimintastrategiaksi. Vuonna 1992 Suomen Liikemiesten Kauppaopisto, ATK-instituutti ja Helsingin Sihteeriopisto aloittivat ammattikorkeakoulukokeilun, joka johti Liiketalouden ammattikorkeakoulu Helian (nykyisin Haaga-Helia) vakinaistamiseen vuonna 1997. Kokeilu koski ylioppilasluokkia, jotka siirtyiv\xc3\xa4t ammattikorkeakouluun. N\xc3\xa4in Suomen Liikemiesten Kauppaopisto oli jo toista kertaa historiansa aikana perustamassa korkeakoulua.\n_START_SECTION_\nVuosituhanteenvaihteen fuusiot\n_START_PARAGRAPH_\nL\xc3\xa4hes 30 vuotta toiminut ATK-instituutti fuusioitui Suomen Liikemiesten Kauppaopiston kanssa elokuun alussa 1999. Suomen Liikemiesten Kauppaopisto oli vuotta aiemmin aloittanut uuden toisen asteen datanomikoulutuksen saatuaan t\xc3\xa4h\xc3\xa4n kokeiluluvan. Suomen Liikemiesten Kauppaopisto aloitti 2002 kokonaan englanninkielisen toisen asteen merkonomikoulutuksen ensimm\xc3\xa4isen\xc3\xa4 Suomessa._NEWLINE_Vuonna 2007 Helsingin Kauppaoppilaitos Oy ja Suomen Liikemiesten Kauppaopiston s\xc3\xa4\xc3\xa4ti\xc3\xb6 allekirjoittivat uuden oppilaitoksen perustamissopimuksen ja kaksi vuotta my\xc3\xb6hemmin 2009 Helsingin kauppaoppilaitos ja Suomen Liikemiesten Kauppaopisto yhdistyiv\xc3\xa4t.\n_START_SECTION_\nKoulutusohjelmat\n_START_PARAGRAPH_\nSuomen Liikemiesten Kauppaopistossa voi opiskella liiketalouden perustutkinnon (merkonomi), tieto- ja viestint\xc3\xa4tekniikan perustutkinnon (datanomi) tai kaksi tutkintoa (merkonomi- ja ylioppilastutkinto tai datanomi- ja ylioppilastutkinto). Aikuiskoulutusyksik\xc3\xb6ss\xc3\xa4 SLK Instituutissa voi suorittaa liiketalouden perustutkinnon (merkonomi) oppisopimuskoulutuksessa tai iltakoulutuksessa. SLK Instituutti toteuttaa ammatti- ja erikoisammattitutkintoja sek\xc3\xa4 muuta aikuisille suunnattua t\xc3\xa4ydennyskoulutusta, joka mahdollistaa omassa ammatissa kehittymisen, uralla etenemisen tai uuteen ammattiin siirtymisen. Keskeiset koulutusalueet ovat johtaminen, yritt\xc3\xa4jyys, taloushallinto ja sihteerity\xc3\xb6.'